Bent Bøgsted (DF), 2012-03-13:
Tak, hr. formand.
Det er dejligt at høre ministeren sige, at der ikke er nogen problemer.
Eller er der nu det?
Jeg er sikker på, at de folk, der bliver berørt af det, synes, at det er lidt mærkeligt, at regeringen ikke bare vil se på de problemer, som de har.
Vi ved jo, at strøm kan være farlig.
Det var jo derfor, at man sagde, at der ikke skulle bo nogen under en højspændingsledning.
Hvis ikke der var fare ved elektricitet og de strømninger, der er, kunne det jo være lige meget med at bo under en højspændingsledning.
Det kunne man jo godt gøre, men det blev frarådet, og der er sager tilbage i tiden, hvor folk var nødt til at flytte fra huse, der var for tæt på strømførende højspændingskabler.
Nu har vi så nogle kabler, der er gravet ned i jorden, det er de over det meste af Danmark, og energiselskaberne siger, at det ikke er noget problem, men de har jo ikke været nede for at undersøge, hvor utætte de her strømkabler er.
Det er bevisligt.
Der er en hjemmeside, der hedder feltfri.dk.
Det er en elektriker, der har lavet sit eget firma, hvor de er ude at måle strømmen.
De kan måle de svingninger, der er, og de kan måle påvirkningerne.
Han har prøvet at sætte et filter op ved et hus, og det fjernede de problemer, der var.
Det er også lidt bemærkelsesværdigt, at beboerne på den villavej er syge, og jeg tror såmænd, at der er andre steder, hvor folk har en eller anden sygdom, som er uforklarlig, og som lægerne ikke kan gøre noget ved, her tænker jeg på for højt blodtryk.
Der har været tilfælde, hvor de tit får for højt blodtryk, hvis der er problemer med strømmen i husene, og det er der jo hele tiden.
Hvis de kører 100 m væk fra villavejen, falder blodtrykket.
Blodtryksmedicin hjælper ikke til at sætte det ned.
Lægerne står uforstående over for, hvorfor deres medicin ikke hjælper, men forlader de mennesker deres bolig og kommer 100 m væk fra deres villavej, falder deres blodtryk igen.
Der var en situation, hvor en af kvinderne dernede var på vej til sygehuset i ambulance, fordi hun havde fået et blodtryk på 225, det er livsfarligt, og når hun så kommer ind i huset igen, er det galt.
Deres hund blev påvirket og havde diarré.
De blev genhuset af Hjørring Kommune, og der skal man sige, at Hjørring Kommune havde gjort en indsats for at hjælpe dem, men de kunne ikke.
Da de blev genhuset i en feriekoloni, var deres helbred i orden.
De havde ingen problemer.
Jeg har selv været ude på den her villavej for at besøge dem, og man kan mærke den kriblen, der er i benene, når man er inde i huset.
Det er et problem.
Rundtomkring i landet hører man også om andre, der har uforståelige symptomer, men de opgiver at kæmpe imod systemet, fordi der hele tiden bliver sagt, at det er dem, der er noget galt med.
Her har lægerne direkte anbefalet dem at flytte, men skal de så bare hænge nøglen på en gren og sige: O.k., vi lader de her huse være, og den villavej kan vi ikke bo på?
De kan ikke sælge husene, for der er ingen, der vil købe sådan nogle huse.
Vi har tilfælde af landmænd, der bor tæt på strømninger – det kan også være ved jernbaneskinner, hvor der er elektrificeret – der giver ustabilitet, og dyrene bliver ekstra syge.
I USA bliver der forsket meget i det, man kalder dirty electricity, og vi har en forsker, der har været tilknyttet Aarhus Universitet.
Med fare for at jeg ikke kan udtale navnet rigtigt, prøver jeg: Sianette Kwee.
Hun har været lektor på Aarhus Universitet og har forsket i det, og hun har undersøgt det hele.
I USA og Tyskland er der ført beviser for, at kvæg i landbruget er blevet syge af overharmoniske strømme – og mennesker også – og i USA forsker de direkte i det.
Men herhjemme siger Sundhedsstyrelsen, at der ikke er nogen problemer.
Det må være de her mennesker.
De har snakket med embedslægen, de har snakket med deres egen læge, og der har været nogen, der har beskyldt dem for at være psykisk syge, men det er da mystisk, at i alle de huse på den lille villavej, fem, seks, syv boliger er det vist, skulle alle sammen være syge.
Det er lidt mystisk, at lige nøjagtig på den vej er de psykisk syge alle sammen.
Det tror jeg simpelt hen ikke på, og embedslægen erklærer jo også, at det ikke var det, der var meningen, det var en mistolkning.
Men de her mennesker har behov for hjælp, og det har de rundtomkring, og derfor vil vi gerne i Dansk Folkeparti have undersøgt, hvordan og hvorledes det her skal spænde af, og hvilke konsekvenser vi skal drage af det her.
Må jeg løbe ned efter det, hr. formand?